贺铸
题潘大临东轩
陈公少荒诞，一室未遽扫。
事功竟何成，老魅死不早。
潘郎治寓舍，箒秃无遗蚤。
庭砌莳兰萱，未霜除恶草。
明窗羃轻素，朝日上杲杲。
烟蔓擢薰炉，松腴浮墨沼。
著书析鲁史，百传见脱藁。
贼乱久逋诛，吾方力穷讨。
不应两观下，仅获少正卯。
坐可骄素臣，俾渠眸子了。
而翁晏退食，笔削日课了。
伯仲咏南陔，余风飒林杪。
安知自娱适，聊尉堂上老。
起居侍杖藜，寒燠躬炀澡。
昏定仰屋眠，是中亦大好。